ባለፉት ስድስት ወራት ከ24 ነጥብ 4 ሚሊዮን ብር በላይ የሚያወጡ ደረጃቸውን ያልጠበቁ  መድሓኒቶች ተወግደዋል
ባለፉት ስድስት ወራት ውስጥ ከ24ነጥብ 4 ሚሊዮን ብር በላይ የሚያወጡ ደረጃቸውን ያልጠበቁ መድሓኒቶች እንዲወገዱ መደረጉን  ተገለጸ ፡፡በስድስት ወራት ውስጥ በህገ ወጥ መንገድ በተለያዩ  ኬላዎች አማካኝነት  ወደ ሀገር ውስጥ ሲገቡ የተያዙት መድሓኒቶች ደረጃቸውን ያልጠበቁ  በመሆኑ ለአገልግሎት ሳይበቁ እንዲወገዱ ተደርገዋል ተብሏል ።     የዓለም የጤና ድርጅትም በቅርቡ  ደረጃቸውን ያልጠበቁ መድሓኒቶች ህገ ወጥ ንግድ ከጊዜ ወደ ጊዜ እያደገ በመምጣቱ  አሳሳቢ ደረጃ ላይ ስለመድረሱ  መግለጹ ይታወሳል ፡፡ዋልታ ቴሌቭዥን በጉዳዩ ላይ ያነጋገራቸው የአዲስ፣ የጁልፋርና የኢትዮጵያ የመድሃኒት አምራቾች እንደሚሉት በህገ ወጥ መንግድ ወደ ሀገር ውስጥ የሚገቡ ደረጃቸውን ያልጠበቁ መድሃኒቶች  አሳሳቢ እየሆኑ ስለመምጣቸው ተናግረዋል ፡፡በተለይም  ደረጃቸውን ያልጠበቁ መድሓኒቶች ጥቅም ላይ ሲውሉ  በህብረተሰብ ጤና ላይ የሚያደርሱት የጎንዮሽ ጉዳት የከፋ መሆኑን ገልጸዋል ፡፡የሚመለከታቸው መንግሥታዊ አካላት በሙሉ ደረጃቸውን ያልጠበቁ መድሓኒቶችን ህብረተሰቡ እንደማይጠቀምባቸው ለማድረግ አግባብነት ያለው እርምጃ እንዲወስዱ ጠይቀዋል፡፡በኢትዮጵያ የምግብ የመድሃኒትና ጤና ክብካቤ አስተዳደርና ቁጥጥር ባለስልጣን  የመድሃኒት ተቋማት ኢንስፔክሽን ዳይሬክተሩ አቶ ገዛኸኝ እንዳለ በበኩላቸው ህገ ወጥ የመድሓኒት ንግድ   ሀገሪቱን የሚያሳስብ  ጉዳይ መሆኑን ገልፀዋል፡፡ህገ ወጥ መድሃኒተ ንግድን  ለመቆጣጠርም በሀገሪቱ   አስራ ስምንት የሚሆኑ  የመግቢያና የመውጫ ኬላዎች  ለቁጥጥር አመችነት ሲባል  የቁጥጥር ሥራ እየተከናወነ እንደሚገኝ  አስረድተዋል፡፡ባለፉት ስድስት ወራት ብቻ 24 ነጥብ 4 ሚሊዮን ብር የሚያወጣ ህጋዊነቱን ያልጠበቀ መድሃኒት በቁጥጥር ስር ውሎ መወገዱንም  ገልፀዋል፡፡